บัญชีกลางดึงปชช.สอบความโปร่งใส
กรมบัญชีกลางเดินหน้านำโครงการก่อสร้างรัฐ 10 แห่ง ให้ภาคประชาชนร่วมตรวจสอบความโปร่งใส
5 ก.ค. 2561

กรมบัญชีกลางเดินหน้านำโครงการก่อสร้างรัฐ 10 แห่ง ให้ภาคประชาชนร่วมตรวจสอบความโปร่งใส
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ภายหลังจากที่กรมบัญชีกลางได้นำโครงการความโปร่งใสในการก่อสร้างภาครัฐ (Construction Sector Transparency Initiative : CoST) มาใช้ในการจัดซื้อจัดจ้างภาครัฐ เพื่อเปิดเผยข้อมูลสู่สาธารณชน โดยมีคณะทำงานตรวจสอบข้อมูลทำหน้าที่ตรวจสอบข้อมูลที่เจ้าของโครงการเปิดเผยและจัดทำรายงานผลการตรวจสอบเสนอต่อคณะกรรมการเพื่อส่งเสริมความโปร่งใสในการก่อสร้างภาครัฐ (CoST Committee) ซึ่งในปีงบประมาณ พ.ศ. 2560 ได้มีการตรวจสอบข้อมูลลงพื้นที่โครงการ และเผยแพร่รายงานเรียบร้อยแล้ว
ทั้งนี้ ในปีงบประมาณ พ.ศ. 2561 ได้ขยายไปตรวจสอบโครงการก่อสร้างของราชการส่วนท้องถิ่นอีกด้วย ซึ่งได้จัดทีมลงพื้นที่สุ่มตรวจโครงการก่อสร้างที่เข้าร่วม CoST และจัดเวทีภาคประชาชน โดยกรมบัญชีกลางได้จัดทีมคลังเขตและคลังจังหวัดสมทบกับคณะทำงานตรวจสอบข้อมูล ร่วมกันสังเกตการณ์และรับฟังความคิดเห็นจากภาคประชาชนในพื้นที่เพื่อสร้างการมีส่วนร่วมและลดปัญหาการทุจริตในภาครัฐ จำนวน 10 โครงการ
"โครงการนี้ช่วยให้งานก่อสร้างรัฐมีคุณภาพมากขึ้น มีความโปร่งใส และทุกส่วนตรวจสอบได้" น.ส.สุทธิรัตน์ กล่าว